# Et bilde som inneholder emblem, våpenmerke, symbol, tekst Automatisk generert beskrivelseReiserefusjonsreglement for Norsk Bridgeforbund

Siste oppdatering: 15.9.24  
Vedtatt av styret i styremøte: 2-24

## FORMÅL:

Reiserefusjon i Norsk Bridgeforbund (NBF) gis for å utjevne reisekostnader for deltakere i spesifikke NBF-arrangementer. Formålet er ikke å gi fullstendig dekning av reiseutgifter, men å gjøre det mulig for de med store reiseutgifter å delta i arrangement.

## TURNERINGER SOM KVALIFISERER TIL STØTTE:

* NM par – kun i finalen
* NM for klubblag – fra og med 1. runde
* SM – alle divisjoner
* For NM for damelag og NM for veteranlag er reisedekning basert på en reisefordelingskasse (med samme prinsipper for reisebestillinger/dokumentasjon)

## GENERELLE PRINSIPPER:

Det er et klart krav fra NBF at alle som søker om reiserefusjon, at de reiser på rimeligste måte. Det er ratene fra de billigste offentlige fremkomstmidler som legges til grunn ved refusjonen. Det presiseres at NBF kun refunderer reelle reiser/utgifter, dersom for eksempel arbeidsgiver har dekket reisen faller dekning fra NBF bort.

Alle refusjoner av reiseutgifter er basert på reiser til og fra klubben/kretsens hjemsted – ikke spillerens bopel eller adresse (unntatt NM for damelag og NM for veteranlag). Der spilleren ikke bor i nærheten av klubbens hjemsted, dekkes imidlertid kun reise fra spillerens bopel oppad begrenset til reisekostnad fra klubben/kretsens hjemsted. Reiser fra hotell eller annet oppholdssted til spillested dekkes ikke.   
  
Avbestillingsforsikring, fakturagebyr og lignende vil ikke bli dekket av NBF. Overnattingsutgifter dekkes normalt ikke, men kan etter søknad dekkes ved ekstraordinær overnatting/spesielle forhold. Dekning i slike tilfeller er basert på overnatting i dobbeltrom – maksimalt kr 500,- pr. spiller/døgn. Søknad om overnatting skal sendes i forkant av reise.

I lagturneringer dekkes reise for inntil det antall personer som turneringsreglementet tillater, forutsatt at alle spiller minst 1/3 av halvrundene den aktuelle dag/helg/annet tidsrom. I utslagsrundene i NM for klubblag dekkes dog reise kun for fire personer.

## REISEAVSTANDER - DEKNING:

* Reiser *inntil 15 mil / 3 timer en vei*:

Ingen reiserefusjon

* Reiser *inntil 30 mil / 5 timer en vei:*

Reise dekkes som om man ville reist med egen bil uavhengig av reisemåte. Satsen er 50% av km-godtgjørelsen i statens reiseregulativ – det gis ikke tillegg for passasjerer. I tillegg dekkes ferjebilletter og bompenger. Det forutsettes at enten det er par eller lag, så reiser man i én bil. Benyttes fem-/seksmannslag godkjennes to biler.

* Reiser *over 30 mil / 5 timer en vei:*

Reise dekkes for rimeligste offentlige transport etter regning. For reise til og fra flyplass/togstasjon/ferjekai/busstasjon, både hjemme og ved spillested, dekkes rimeligste reisemåte (normalt vanlig tog/buss – ikke flybuss/flytog), alternativt én bil for paret/laget (to ved fem-/seksmannslag). Velger man å reise hele strekningen med bil, dekkes det tilsvarende som for bilreiser 15-30 mil, oppad begrenset til kostnaden for reise med offentlig transportmiddel.

## EGENANDELER:

* Bruk av bil:

kr 500,- pr bil og spillehelg

* Reise med offentlig transportmiddel (fly/tog/buss/båt):

kr 500,- pr spiller pr spillehelg + 25% av overstigende beløp inntil kr 2.500 pr. person, 15% av beløp over kr 2.500 pr. person for alle typer reiser.  
Eksempel 1: Total reiseutgift kr 1.500. Generell egenandel kr 500, 25% av (1500-500) = kr 250, total egenandel kr 750, reisestøtte kr 750.  
Eksempel 2: Total reiseutgift kr 5.000. Generell egenandel kr 500, 25% av (2500-500) = kr 500, 15% av (5000-2500) = kr 375, total egenandel kr 1.375, reisestøtte kr 3.625.

## REGLER FOR REISEBESTILLING:

* Spillere plikter å bestille fly-, tog-, ferje- og/eller bussbilletter i så god tid at rimeligste billettalternativ og pris kan oppnås. For alle terminfestede arrangement betyr «i så god tid» minimum én måned før arrangementet finner sted. NBFs administrasjon kan, uten videre begrunnelse, avkorte reisedekningen med inntil 50% (før fratrukket egenandel) dersom billetter er bestilt sent / rimeligste reise ikke er benyttet.

NBF har avtaler med Norwegian/SAS/Widerøe om gunstige reisevilkår. Avtalen med Norwegian skal benyttes på reiser hvor det er aktuelt å reise med Norwegian. Om avtalekode ikke er registrert på reisen vil NBF trekke tilsvarende fra refusjonssøknaden (p.t. 2%/8% for hhv. lowfare/flex). Prisen på sportsbilletter fra enten SAS/Widerøe bør sjekkes før reisebestilling, og benyttes dersom disse er rimeligere enn ordinære billetter. NBF ber også om at deltakere sjekker andre avtaler gjennom jobb/forening.

Dersom man er berettiget til reise med fly, men reiser med et vesentlig rimeligere alternativ, vil NBF etter avtale kunne frafalle egenandel. Avtale skal gjøres i forkant av arrangementet. Flyreiser med bonuspoeng dekkes etter dokumentert alternativ pris med fratrekk på 50%.

## REFUSJON OG REISEREGNING:

Reiseutgifter refunderes i etterkant av arrangementet. Man søker refusjon ved å sende (fortrinnsvis per e-post) en spesifisert regning til NBFs administrasjon. Reiseregningsskjema finnes på NBFs hjemmesider: [LENKE](https://www.bridge.no/Bridgemateriell/Reiseregning)

Alle originalbilletter som er benyttet på turen skal medfølge. Billettene skal dokumentere reisemåte, strekning og pris. For hoveddelen av reisen skal man dokumentere når reisen er bestilt. Innsendte regninger som ikke fyller disse krav vil bli returnert.

Reiseregning skal sendes inn samlet for hele paret/laget. Dersom det ikke sendes samlet, fratrekkes et ekspedisjonsgebyr på kr 500,- per etterfølgende regning. For arrangement over to eller flere helger, tillattes reiseregning per helg.

Det presiseres at reisen skal betales av spillerne direkte. NBF aksepterer ikke regninger fra reisebyrå eller lignende.

Tidsfrist for innsendelse er én måned etter at reisen er foretatt. Senere innsendte reiseregninger vil normalt refunderes, men aldri hvis de sendes inn etter avsluttet regnskapsår.

Forskriftsmessige reiseregninger, legitimerte i henhold til dette reglement, refunderes senest den 15. måneden etter at de er mottatt av NBFs administrasjon.

## EGNE BESTEMMELSER PER TURNERING:

* NM par:  
  Administrasjonen skal gi beskjed om tillatt reise til alle kvalifiserte par senest to uker etter at listen over kvalifiserte par fra kretsene er tilgjengelig. Tillatt reise for par som kvalifiseres fra Bridgefestivalen gjøres tilgjengelig senest en uke etter Bridgefestivalen.
* NM for klubblag:

Etter trekning av senere runder (fra og med 3. runde) skal man innen én uke etter at trekningen er publisert ha avtalt kamptidspunkt og bestilt reise. Om det ikke er enighet om spilletidspunkt innen dette kravet skal NBFs administrasjon involveres.

Tillatt reise til finalen i NM for klubblag senes lagkaptein umiddelbart etter mottatt resultat for 6. runde. Laget plikter å bestille reise innen to dager.

* SM – alle divisjoner:  
  Reise skal bestilles minst én måned i forveien av hver divisjonshelg.
* NM for damelag og NM for veteranlag:  
  Reisedekning er basert på en reisefordelingskasse som opprettes ut fra deler av startkontingenten (arrangementsutgifter trekkes fra startkontingenten). De generelle prinsippene i dette reisereglementet gjelder også her. For alle reiser trekkes det først en egenandel på kr 500,- + 25/15% av overskytende eller kr 500,- ved bruk av bil, på samme måte som øvrige turneringer. For overskytende utgifter gis det reisedekning for lik andel av utgiftene for alle reiser (dvs. at egenandelen øker med økende reiseutgifter).